

# Народно читалище “Пенчо Славейков 1983” гр. Бургас

# к/с “Славейков”, бл. 55,вх. 3-4, e-mail:slaveikov.4it\_bs@abv.bg, тел.056/ 860 902



**отчет ЗА ДЕЙНОСТта НА НАРОДНО ЧИТАЛИЩЕ**

**„Пенчо Славейков 1983“ – град Бургас за 2020 година**

Основните дейности на НЧ " Пенчо Славейков 1983" се развиват в три основни области – библиотечно-информационна, художествено творческа и културно-образователна.

*Библиотечната дейност* е основна за НЧ «Пенчо Славейков 1983». Библиотеката е с фонд наброяващ около 33 600 библиотечни единици. Библиотечните процеси са автоматизирани от 2006 г. в три модула на програмен продукт АБ – обработка на книги, обслужване на читатели и каталози. За 2020 г. новопостъпилата литература е 496 тома за 5653,90 лв. Новорегистрираните потребители са 1148 – работници, специалисти, учащи, пенсионери. Осигурява се свободен, неограничен и равен достъп до информацията. Регистрираните посещения са 5849. Всяка година се кандидатства за допълнително финансиране на библиотеката чрез програма „Българските библиотеки – съвременни центрове за четене и информираност” към Министерство на културата. Проектните ни предложения винаги са били одобрявани от комисията, като това само по себе си e добър атестат на нашата работа. Тази година сме подпомогнати с 2907,10 лв.

Библиотечната дейност се осъществява чрез:

- Ежедневно проучване на читателските търсения и обзор на

предлагането на книжния пазар

- Комплектуване на новопостъпилата литература - в зависимост от читателските търсения и от профила на библиотеката

- Обработка и класиране

- Текущо поддържане на фонда: Организиране, прочистване, съхраняване и предоставяне за ползване

- Обслужване на читателите

- Масова работа в библиотеката

Имаме добри връзки с нашите ползватели, като държим интересите и желанията им да са максимално удовлетворении. Те от своя страна нерядко даряват книги за библиотеката. През 2020 г. са дарени и зачислени към фонда 162 тома за 1543,70 лв., като една немалка част от тях са издадени след 2012 г. – 90 тома. От няколко години върви и инициативата «Книга за всеки», която по същността си е книжовен обмен между членовете на общността и библиотеката. На специални места във фоайето излагаме дарените книги, които по преценка на библиотекарите не намират мястото си в нашите фондове и така те стигат до хората от общността, а те на свой ред даряват по нещо от своите библиотеки.

През 2020 г. предизвикателствата пред библиотечната дейност бяха доста и непознати до сега по същността си. Наложи се в движение да преустройваме работата си. Не се работеше с читатели по време на карантинния период, а след него трябваше да се съобразяваме с мерките за безопастност, което доведе до промени в организацията на работния процес – тридневно карантиниране на книгите, дезинфекция и т.н. Масовата работа претърпя най-големи промени, като, всичко което можа да премине в интернет пространството – конкурс за иллюстрация, литературни игри, литературен и традиционен календар - бе пренесено там. Въпреки това нашите читатели ни останаха верни, спазвайки всички необходими противоепидимиологични мерки, ние продължихме своята ежедневна работа.

Първостепенна грижа е пълното удовлетворяване интересите на читателите ни, както със средства от бюджета, така и по програми. Считаме, че съвременната и комфортна среда също е много важна и затова полагаме усилия да подновяваме интериора, така че да отговаря на изискванията на съвремието, да е уютен и удобен за нашите ползватели. След като в предишната година се направиха малки текущи ремонти, в началото на 2020 година осветлението в библиотеката се смени изцяло с енергийноспестяващо.

*Художествено творческа дейност*

Към читалището работят: музикална школа с класове пиано и китара, школа по рисуване, моделиране и керамика, битов хор, клуб „Ваканция“.

Хор „Самодивски огън“ се състои от 16 изпълнители. През 2020 година участията бяха по-малко предвид обстановката, но все пак можем да се похвалим с участие във Фестивала на рибата и виното, състоял се на 11.09. в ЕЦ „Флора” в Морската градина, откриване на еко комплекс в с. Веселие и на етнографски музей и параклис в с. Визица. Взехме участие и в проведения в електронна среда събор за автентичен фолклор „От извора“ – с. Труд. На проведения от читалището голям концерт на открито по повод 112 години независима България, хорът се изяви успешно наред с изтъкнати фолклорни изпълнители. Читалището успешно бе представено от колектива и на Ревю на читалищното творчество на 24.10.2020, заедно с школата по рисуване, моделиране и керамика. Дейността на битовият хор „Самодивски огън” е обезпечена частично, допълва се от спонсорски средства и лични средства на участниците. С ръководителя се сключва граждански договор, извършва се и организационната работа по участията. Частично се поемат хонорари на съпровождащи инструменталисти. Бюджетът на читалището не позволява да се обезпечи по-пълна издръжка на колектива: осигуряване на пътни и др. разходи при участия, костюми.

Макар и възстановени преди едва три години, класовете по пиано и китара към музикалната школа се развиват успешно. През 2020 г. въпреки обстановката, децата от клас пиано се увеличиха спрямо миналата година. Това и фактът, че удобните часове за занятия са единствено в часовия диапазон от 17:30 до 18:30 ч., наложи класовете по пиано и китара да се разделят в отделни помещения, което доведе до необходимостта от реорганизиране на пространствата в унисон с нуждите в момента.

Школата по рисуване, моделиране и керамика също е с едва три годишна история, но успешно ни представя пред общността и радва и събира деца с интереси в областта. Двама от възпитаниците на школата участваха в конкурс, посветен на Освобождението на България и получиха една първа и една поощрителна награда. През 2020 г. се закупиха нови, съвременни мебели за залата, в която се провеждат занятията на школата, които замениха стари и неугледни столове, чинове и бюра.

*Културно-образователна дейност*

През 2020 г. бяхме партньори по проект „Про Предизвикателството” на Националната програма за младежта и организация ПРО. Бяха организирани няколко работни срещи, създадоха се връзки между партньори и бенефициенти, когато се обяви извънредно положение в страната и от тук нататък нещата се развиха в електронна среда. Проведоха се тренинги, в които младежи от 11 клас се обучават в критично мислене и дебат, решаване на проблеми, вземане на решения, управление на времето, инициативност, цели и целеполагане. Това е съвременна програма за „учене чрез опит“, която цели да подобри подготвеността на младежите за живота, да ги активира и мотива за бъдещото им.

*Културната дейност*

Предвид противоепидемиологичните мерки, които белязаха цялата 2020 г. част от културните прояви трябваше да отпаднат, а други да преминат в електронна среда. Традиционният ни пролетен концерт, провеждан на открито в парка на комплекса не можа да се проведе, вместо това направихме едно доста мащабно събитие, подкрепено от Община Бургас във връзка със 112 години от обявяването на независима България. Взеха участие изтъкнати фолклорни изпълнители, които бяха посрещнати с възторг от жителите на района.

По повод международният ден на детската книга обявихме конкурс за най-добра илюстрация на сюжет от любима детска книга. Проведе се в електронна среда. Пак в интернет пространството обявихме и литературна закачка за най-романтичния ден в годината – 14.02., както и една «карантинна» игра. Вместо традиционния ни коледен концерт на открито, съпътстван от творчески работилници, тази година обявихме конкурс «Коледни звездици», посветен на зимните празници в традиционния български календар. Проведе се в 2 раздела: „Изразително изпълнение на стихотворение“ и „Изпълнение на песен“ и в две възрастови групи. Имахме участници от цялата страна – общо около 200 деца.

През м. февруари детската музикална школа – клас китара направи по-пъстър празника на бургаското творческо дружество „Арт пиерия“, като негови възпитаници участваха със свои изпълнения в честването на 28-мия му рожден ден. За 1-ви март оживихме пространствата пред читалището с мартенска премяна. С изработени от децата от школата по рисуване и керамика и работещите в читалището мартенички, за втора поредна година зарадвахме пациенти на болниците в общината, като част от инициатива на читалищата в Бургас. През лятото школата по керамика гостува на колеги от общината, като показа ваятелското изкуство на техните ползватели и осмисли ваканцията на малките участници в летните им форми на работа. Седмица преди Деня на народните будители, бургаските читалища правят своеобразен обзор на своята работа и го представят пред жителите на града. На тазгодишната проява, която бе свързана с опазване на българския фолклор, НЧ „Пенчо Славейков 1983“ бе представено от Школата по рисуване, моделиране и керамика и хор „Самодивски огън“.

Вече четири години, ежемесечно издаваме вестник „Славейково слово“. Негов редактор е поетът Борис Бухчев – член на писателското дружество и почетен гражданин на Бургас. Вестникът се очаква с интерес от нашите ползватели, които го получават безвъзмездно.

През цялата година се изготвят витрини, изложби и публикации в социалните мрежи, за популяризиране на четенето, съхраняване паметта за личности и събития, литературен и традиционен календар.